**Predkladacia správa**

 V súlade so zákonom č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov (ďalej len „zákon
č. 581/2004 Z. z.“) je Úrad pre dohľad nad zdravotnou starostlivosťou (ďalej len „úrad“) povinný pripraviť návrh rozpočtu a predložiť ho vláde SR a Národnej rade SR na schválenie.

 Návrh rozpočtu bol v súlade so zákonom č. 581/2004 Z. z. prerokovaný  správnou radou úradu a schválený dozornou radou úradu uznesením č. 307/2017 zo dňa 29.09.2017.

 Vláda SR prerokovala dňa 11. októbra 2017 návrh rozpočtu úradu a prijala k nemu uznesenie č. 469/2017.

 Predložený návrh rozpočtu úradu je zosúladený s návrhom rozpočtu verejnej správy na roky 2018 až 2020 a zohľadňuje vplyv makroekonomických ukazovateľov a prognózy daňových príjmov zverejnených Inštitútom finančnej politiky Ministerstva financií Slovenskej republiky v septembri 2017.

 Úrad dohliada nad mnohými kľúčovými aspektmi systému zdravotníctva, s cieľom udržiavať finančnú stabilitu, výkonnosť a solidárnosť systému.

Stratégia úradu pre navrhované rozpočtové obdobie je:

zvyšovanie kvality služieb poskytovaných SLaPA pracoviskami,

zvyšovanie kvality služieb v oblasti dohľadu nad verejným zdravotným poistením, ako aj poskytovaním a nákupom zdravotnej starostlivosti,

koncepčné riešenie systému prehliadok mŕtvych tiel,

zabezpečenie zmeny činnosti úradu, ktoré vyplývajú z platnej legislatívy,

zabezpečenie realizácie projektu EESSI (príprava na vykonávanie funkcie národnej brány pre elektronickú výmenu dát za sektor zdravotníctva pre sociálne zabezpečenie medzi členskými štátmi EÚ),

podpora Národného kontaktného miesta a aktualizácia informácií,

zabezpečenie plnej funkcionality Centra pre klasifikačný systém (DRG).

 Realizácia uvedenej stratégie bude v nasledujúcich rokoch vyžadovať:

inováciu informačného systému hlavne v súvislosti s realizáciou projektu EESSI, ako aj v súvislosti s postupným zavádzaním DRG,

revitalizáciu centrálneho registra poistencov, registra zdravotníckych pracovníkov a registra poskytovateľov zdravotnej starostlivosti v súlade s požiadavkami na ISVS,

správu ostatných registrov,

personálne zabezpečenie nových projektov a činností vyplývajúcich z legislatívnych zmien,

modernizáciu a materiálno-technické vybavenie SLaPA pracovísk.

 Zo zdrojov úradu je popri zabezpečení štandardných činností úradu nutné pokryť výdavky potrebné na realizáciu úloh vyplývajúcich zo stratégie na najbližšie roky, ako aj výdavky na obnovu materiálno-technického zabezpečenia pracovísk úradu.

**Základné parametre návrhu rozpočtu úradu na roky 2018 až 2020:**

v eurách

|  |  |  |  |
| --- | --- | --- | --- |
| **Rok**  | **2018** | **2019** | **2020** |
| **Príjmy spolu**,z toho: | 48 158 358 | 48 714 937 | 49 972 010 |
| transfer zo zdravotných poisťovní | 19 771 655 | 20 321 747 | 21 548 820 |
| **Výdavky spolu** | 20 520 168 | 21 046 747 | 21 963 820 |
| Prebytok (+)/schodok (-)ESA 2010 | 156 487 | 180 000 | 490 000 |

Návrh rozpočtu bol vypracovaný v súlade so štruktúrou a metodikou ESA 2010.